કલેક્ટર નાનપણથી જ એવું માને છે કે આ દુનિયામાં દુખદર્દ બહુ છે, પણ એ ઓછાં કરનારા હાથ ઓછા છે. આ જ કારણસર તે હંમેશાં બીજાને મદદ કરવા માટે તત્પર રહે છે, પછી તે તેના હોદ્દાની રૂએ હોય કે એક માનવીય ભાવના સાથે જોડાયેલું હોય. કલેક્ટર-ઑફિસમાં આવ્યા પછી સરણજિત સિંહે તેના તમામ સ્ટાફને કહી રાખ્યું છે કે જરૂરિયાતમંદ હોય તેનું કામ પહેલાં કરવું, ઝડપથી કરવું. કાનૂન પર તેને પૂરો ભરોસો છે અને એટલે જ તે દેશના કાયદાને પણ પૂર્ણપણે માન આપી રહ્યો છે. આ કલેક્ટરની જિંદગી દોજખ ત્યારે બને છે જ્યારે તેની જિંદગીમાં ભ્રષ્ટ અને ભારોભાર સ્વાર્થી માણસ (પ્રકાશ રાજ) આવે છે. પોતાના વિસ્તારમાં ધાકધમકીથી રાજ કરતા આ માણસને પૈસા અને પોતાના પાવર સિવાય બીજી કોઈ વાતમાં રસ નથી, પણ એમાં રુકાવટનું કામ કલેક્ટર કરે છે. પત્યું. ગુડ વર્સસ બૅડની લડાઈ શરૂ થાય છે, જેમાં સરણજિત સિંહનું ધનોતપનોત નીકળી જાય છે. સરણજિત સિંહ પોતાની નોકરી ગુમાવે છે અને ૧૦ કરોડ રૂપિયાની લાંચના કેસમાં જેલમાં ધકેલાઈ જાય છે. સરણજિત સિંહની આ સારાઈનો ભોગ તેની વાઇફ (ઉર્વશી રૌતેલા) પણ બને છે. જેલમાંથી બહાર આવ્યા પછી સરણજિત સિંહનો એક જ મકસદ છે : બદલો. પણ તેને સલાહ આપવામાં આવે છે કે બદલાને બદલે તું બદલાવની દિશામાં આગળ વધશે તો એ સમાજ માટે પણ ઉપયોગી નીવડશે અને તે સિંહ સાબ બનીને ફરી એ જ ગામમાં આવે છે જે ગામમાં તેણે પોતાનું સર્વસ્વ ગુમાવ્યું હતું.